38 de persoane au fost evacuate, duminică dimineața, 17 martie, din apartamente în urma unui incendiu izbucnit la parterul blocului unui bloc din Râmnicu-Vâlcea.
Au ars deșeuri menajere depozitate la subsol.
Pompierii militari vâlceni au fost solicitați, duminică dimineața, pentru stingerea unui incendiu izbucnit la subsolul unui bloc, pe strada I.C. Brătianu, în municipiul Râmnicu Vâlcea.
Echipajele sosite la fața locului au constatat că incendiul se manifesta la deșeuri menajere depozitate în subsolul blocului.
Din cauza fumului dens, concomitent cu operațiunile de stingere, s-a început evacuarea locatarilor.
Incendiul a fost localizat și lichidat în scurt timp de la sosirea pompierilor militari, în limitele găsite.
Au fost evacuate 38 de persoane (34 de adulți și 4 copii) și un animal de talie mică.
Nu au fost persoane intoxicate sau care să necesite asistență medicală. După evacuarea fumului de pe casa scării, locatarii s-au întors în apartamente.
Au ars aproximativ 100 de kg de deșeuri menajere. Cauza probabilă de izbucnire a incendiului este în curs de stabilire.
Locatară: "M-am și speriat din somn când m-au sunat pompierii, ieșiți afară ca a luat foc la subsol. Fum, vă dați seama că a fost chiar sub geamul meu de la bucătărie. M-au scos pompierii, m-au luat de brațe, mi-am pus un prosop la gură ca să pot să ies ca mă înec cu fum".
Oamenii de vârsta a treia au fost ajutați de către vecini și pompieri.
Locatară: "Mai mult fum a fost decât foc. Ne-am speriat. Când a venit pompierul și am deschis ușa și era un fum dens, foarte dens, de nu vedeam nimic".
Sorin Albinariu, purtător de cuvânt ISU Vâlcea: "Au fost evacuate 38 de persoane - 34 de adulți și 4 copii. Au ars aproximativ 100 de kilograme de deșeuri menajere".
Nimeni nu a fost rănit în urma incendiului.
Locatar: "Mai sunt lucrări la nivelul subsolului blocului. Se mai produc anumite mirosuri și trebuie să lăsăm să se aerisească și ei profită, pentru că este deschis intră în subsol noaptea".
Web Design by DowMedia